Návrh na zvolenie člena Dozornej rady

Úradu pre dohľad nad zdravotnou starostlivosťou

V zmysle § 26 ods. 2 zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (ďalej len „zákon“) Dozorná rada Úradu pre dohľad nad zdravotnou starostlivosťou (ďalej len „dozorná rada“) má päť členov, ktorými sú: predseda dozornej rady, podpredseda dozornej rady a ďalší traja členovia dozornej rady.

V súlade s § 26 ods. 8 zákona výkon funkcie člena dozornej rady končí uplynutím jeho funkčného obdobia. Pred uplynutím funkčného obdobia výkon funkcie člena dozornej rady zaniká

vzdaním sa funkcie na písomnú žiadosť člena dozornej rady doručenú Národnej rade Slovenskej republiky; výkon funkcie v takom prípade zaniká dňom doručenia písomného oznámenia, ak v ňom nie je uvedený neskorší deň vzdania sa funkcie;

odvolaním z funkcie;

smrťou alebo vyhlásením za mŕtveho.

Nakoľko MUDr. Róbert Illéš sa písomne vzdal funkcie člena dozornej rady a toto písomné oznámenie doručil Národnej rade Slovenskej republiky, v súlade s § 26 ods. 8 písm. a) zákona mu zanikol výkon funkcie člena dozornej rady dňom 6. mája 2014.

Podľa § 26 ods. 3 zákona členov dozornej rady volí a odvoláva Národná rada Slovenskej republiky na návrh vlády Slovenskej republiky.

V zmysle § 26 ods. 5 zákona v spojitosti s § 22 ods. 4 písm. a), d) a e) zákona za člena dozornej rady môže byť zvolená fyzická osoba, ktorá:

má spôsobilosť na právne úkony v plnom rozsahu,

je dôveryhodná,

má trvalý pobyt na území Slovenskej republiky,

má diplom o absolvovaní vysokoškolského štúdia v študijných programoch druhého stupňa,

má najmenej trojročnú prax v oblasti zdravotného poistenia, v oblasti práva, v oblasti finančného trhu alebo v oblasti poskytovania zdravotnej starostlivosti.

V nadväznosti na uvedené sa predkladá Národnej rade Slovenskej republiky návrh na voľbu doc. MUDr. Martina Huorku, CSc. za člena dozornej rady. Navrhovaný kandidát spĺňa všetky zákonom stanovené požiadavky na vymenovanie do funkcie člena dozornej rady.